Euroopa Parlament töötas oma 11. märtsi 2008. aasta resolutsiooniga välja arvukad juhised Euroopa transpordipoliitika jaoks  keskkonna-, kliima- ja energiapoliitika valdkonnas. Parlament tegi ettepaneku rakendada poliitiliste meetmete kombinatsiooni, mis hõlmab tehnoloogilisi uuendusi, turumajanduse instrumente ja kõrvalmeetmeid, et kooskõlastada omavahel transpordi-, keskkonna- ja energiapoliitikat. Muu hulgas nõudis parlament nõudluse reguleerimise meetmeid (nt ummikumaks, teemaksud), heitkoguseid arvestavaid erinevaid õhkutõusmise ja maandumistasusid lennujaamades ning meretranspordi puhul süsinikdioksiidi, vääveldioksiidi ja  lämmastikoksiidide heidete vähendamist.